Azken zirriborroa

CAMARA DE

COMPTOS

DE NAVARRA

NAFARROAKO

KONTUEN

GANBERA

Tafallako Udalaren 2022ko langileria, kontratazio publikoa eta dirulaguntzak

2024ko otsaila

Aurkibidea

Orrialdea

[I. Introducción 3](#_Toc156896768)

[II. Objetivo y alcance 4](#_Toc156896769)

[III. Opinión con salvedades 5](#_Toc156896770)

[IV. Fundamento de la opinión con salvedades 6](#_Toc156896771)

[V. Cuestiones claves de auditoria 7](#_Toc156896772)

[VI. Otras cuestiones 8](#_Toc156896773)

[VII. Responsabilidad del Ayuntamiento de Tafalla y de la sociedad Club Deportivo Tafalla, S.A. 9](#_Toc156896774)

[VIII. Responsabilidad de la Cámara de Comptos de Navarra 10](#_Toc156896775)

[IX. Recomendaciones más relevantes 11](#_Toc156896776)

[Apéndice 1. Ayuntamiento de Tafalla 12](#_Toc156896777)

[Apéndice 2. Marco regulador 15](#_Toc156896780)

[Apéndice 3. Observaciones y hallazgos adicionales de la fiscalización de cumplimiento 16](#_Toc156896781)

[3.1Personal del ayuntamiento 16](#_Toc156896782)

[3.2 Contratación pública del ayuntamiento 19](#_Toc156896783)

[3.3 Gastos transferencias corrientes y de capital del ayuntamiento 22](#_Toc156896784)

[3.4 Fondos ‘Next Generation EU’ 26](#_Toc156896785)

[3.5Contratación pública de la sociedad Club Deportivo Tafalla, S.A. 26](#_Toc156896786)

I. Sarrera

Kontuen Ganberak, abenduaren 20ko 19/1984 Foru Legeari eta 2023ko bere jarduketa-programari jarraikiz, langileen, kontratazio publikoaren eta dirulaguntzen arloan Tafallako Udalari 2022ko ekitaldian aplikatzekoa zaion legeria betetzearen fiskalizazioa egin du.

Landa-lana 2023ko urrian eta azaroan egin zuen auditoria-teknikariz eta auditore batez osatutako lantalde batek, Kontuen Ganberako zerbitzu juridiko, informatiko eta administratiboen laguntzarekin.

Eskerrak eman nahi dizkiegu Tafallako Udaleko langileei, lan hau egiteko eman diguten laguntzarengatik.

Jarduketa honen emaitzak Tafallako Udaleko alkateari eta alkate ohiari jakinarazi zitzaizkien, egokitzat jotzen zituzten alegazioak aurkez zitzaten, Nafarroako Kontuen Ganbera arautzen duen abenduaren 20ko 19/1984 Foru Legearen 11.2 artikuluan ezarritakoari jarraituz. Ezarritako epea igarota, ez da alegaziorik aurkeztu.

Txosten honetako datu ekonomiko guztiak eurotan eman dira, biribilduta, zentimorik ez agertzeko. Emandako datuek eta ehunekoek beti adierazten dute balio zehatz bakoitza biribilduta, eta ez datu biribilduen batura.

II. Helburua eta norainokoa

Gure lanaren helburua da iritzia ematea ea honako gai hauei dagokienez Tafallako Udalak eta haren mendeko sozietateak 2022ko ekitaldian egindako jarduerak bat datozen, alderdi esanguratsu guztietan, aplikatzekoa den arau-esparruarekin:

Udalari dagokionez, gai hauek aztertu dira:

* Langileria: alderdi orokorrak, nominetako ordainsarien analisia eta enplegu publikoa egonkortzeko prozesuaren berrikuspena.
* Kontratazio publikoa: munta txikiko kontratuetarako araubide bereziaren bitartezko kontratazioa eta kontratu-euskarri egokirik gabeko prestazioak.
* Zuzeneko emakidaren araubidearen bidezko dirulaguntzak.
* Udal taldeentzako diru-ekarpenak.

Era berean, Udalak emandako datuen arabera, zenbatu egin ditugu Next Generation Funtsetatik jasotako dirulaguntzak eta horiei lotutako gastuak.

“Ciudad Deportiva de Tafalla SA” udal sozietatean (aurrerantzean CDTSA), gure fiskalizazioak kontratazio publikoaren esparrua soilik hartzen du; izan ere, 2022ko kontuen arabera –horiek ez dira auditatu–, sozietateak ez du langilerik izan, ez du dirulaguntzarik eman, ez eta ‘Next Generation EU’ funtsik jaso ere, ez ekitaldi horretan ez aurrekoan. Zehazki, honako hauek fiskalizatu ditugu:

* Munta txikiko kontratuetarako araubide bereziaren bidezko kontratazioa eta kontratu-euskarri egokirik gabeko prestazioak.
* Diru-sarrerak ekartzen dituzten kontratuen esleipenak.

Fiskalizazioaren norainokoak hartzen ditu txosten honen 3. gehigarrian aipatzen diren laginetan berrikusitako eragiketak.

Lanaren denbora-norainokoa 2022ko ekitaldia izan da; baina, kasuan-kasuan, beste ekitaldi batzuei buruz beharrezkoak izan diren egiaztapenak egin dira, ezarritako helburuak hobeki lortzeko.

III. Salbuespendun iritzia

Nafarroako Kontuen Ganberak, abenduaren 20ko 19/1984 Foru Legeak esleitzen dizkion eskumenak erabiliz, legezkotasun-fiskalizazio bat egin du langileria, kontratazio administratibo eta dirulaguntzen arloan Tafallako Udalak 2022ko ekitaldian egindakoari buruz.

Gure ustez, eta gure lanaren norainokoa aintzat hartuta, gure txostenaren “Iritziaren oinarria, salbuespenekin” atalean azaldutako zertzeladen eraginengatik izan ezik, langileen, kontratazioaren eta dirulaguntzen arloan Tafallako Udalaren 2022ko ekitaldiari dagozkion jarduera aztertuak –bai eta haren mendeko sozietate publikoaren ekitaldi bereko kontratazio-jarduera ere– bat datoz, alderdi esanguratsu guztietan, funts publikoen kudeaketari aplikatzekoa zaion araudiarekin.

IV. Salbuespendun iritziaren oinarria

1. Udalaren kontratazio publikoari dagokionez, ondasun arrunt eta zerbitzuetako gastuetako 1,33 milioi eurori –hau da, halako gastuen guztizko bolumenaren ehuneko 40ri– eragiten dieten akatsak aurkitu ditugu. Zehazki, txosten honen 3.2 gehigarrian zehazten den moduan, udalak:

* 987.597 euroko gastua egin zuen 15 kontratistarekin hainbat prestaziorengatik, kontratuen balio zenbatetsia kontuan hartuta legez eskatzen diren lizitazio-prozedurak bete gabe. Zenbatekoaren ehuneko 78 elektrizitate- eta gas-hornidurei dagokie.
* 338.720 euro ordaindu zituen, guztira, kontratu-euskarri egokirik gabeko prestazioetan, kontratu amaituak zeuzkaten bost prestaziorengatik. Zenbatekoaren ehuneko 71 da 2012tik mugaeguneratuta dauden bi garbiketa-kontraturena.

1. CDTSA sozietate publikoan, 35.452 eurori –kontratazioaren xede izan diren sozietatearen gastu eta erosketen ehuneko 29ri– eragiten dieten kontratazio publikoaren arloko akatsak identifikatu ditugu. Zehazki, sozietateak:

* Instalazioak ikuskatzeko zerbitzu bat kontratatu zuen 27.905 euroan, eta zenbateko hori faktura bakarrean sartu zen, inolako lizitazio-prozedurarik izapidetu gabe. Ekitaldian zenbatekoarengatik nahitaez lizitatu beharrekoa zen gastu esleitu bakarra da.
* 7.547 euro ordaindu zituen aholkularitza eta zerbitzu profesionalak jasotzeagatik, kontratu-euskarri egokirik gabe, kontratuaren indarraldia bukatuta baitzegoen. Kontratua bukatu zenetik –2009an mugaeguneratu zen– prestazio horiengatik metatutako gastua 86.956 eurokoa da.

Kanpo-kontroleko erakunde publikoek erabakitako funtsezko fiskalizazio-printzipioen arabera egin dugu fiskalizazioa, eta, zehazki, legezkotasuna betetzeari buruzko fiskalizazioen gaineko ISSAI-ES 400 arauan ezarritakoaren arabera; halaber, kanpo-kontroleko organoen fiskalizazio gida praktikoak (GPF-OCEX) erabili ditugu. Arau horien indarrez dugun erantzukizuna aurrerago deskribatzen da, txosteneko “Kontuen Ganberaren erantzukizunak” atalean hain zuzen ere.

Legezkotasuna betetzeari buruzko fiskalizazioan aplikatu behar ditugun eskakizun etikoekin eta independentzia babestearen arlokoekin bat, entitatearekiko independenteak gara, fiskalizazio publikoko jarduerari buruzko araudiak exijitzen duen bezala.

Gure ustez, lortu dugun auditoria-ebidentziak behar adinako eta behar bezalako oinarria ematen du gure iritzia salbuespenekin adierazteko.

V. Auditoretzako gai giltzarriak

Auditoretzako gai giltzarriak dira, gure iritzi profesionalaren arabera, esanahi handiena izan dutenak aztertutako aldiko legezkotasun-betetzeari egin diogun fiskalizazioan. Auzi horiek jorratu ditugu betetzeari buruz egin dugun fiskalizazioaren testuinguruan, eta ez dugu horiei buruzko iritzi bereizirik adierazten.

Txosten honetako “Salbuespendun iritziaren oinarria” atalean azaldutako alderdiengatik izan ezik, erabaki dugu ez dugula gure fiskalizazioan giltzarritzat jotako inolako gorabeheraren berririk eman behar.

VI. Bestelakoak

CDTSA udal sozietate publikoak ez du langilerik, gauzatzen duen jarduera da bere instalazioen emakida egitea haiek kontzesio administratiboaren araubidean kudeatuak izateko, eta administrazio-gastuak sortzen ditu, txosten honen 3.5 gehigarrian zehazten denez; hori dela eta, sozietate horren beharra zalantzan jar daiteke.

VII. Tafallako Udalaren eta “Club Deportivo Tafalla SA” sozietatearen erantzukizuna

Tafallako Udalaren zuzendaritza- eta gobernu-organoek bermatu behar dute udalak gauzaturiko jarduerak bat datozela aplikatu beharreko araudiarekin. Era berean, haien erantzukizuna da beharrezkotzat jotzen dituzten barne-kontroleko sistemak ezartzea, egindako jarduerak ez duela lege ez-betetzerik izanen bermatzekoak.

Bestalde, CDTSA sozietatean, udalaren kontu-hartzailetzari legez dagozkion kontrol-eginkizunak galarazi gabe, administrazio-kontseiluak bermatu behar du sozietateak gauzaturiko jarduerak bat datozela aplikatu beharreko araudiarekin. Modu berean, haren erantzukizuna da beharrezkotzat jotzen dituen barne-kontroleko sistemak ezartzea, egindako jarduerak ez duela lege ez-betetzerik izanen bermatzekoak.

VIII. Nafarroako Kontuen Ganberaren erantzukizuna

Gure helburuak honako hauek dira: arrazoizko segurtasun bat lortzea udalak eta haren mendeko sozietateak 2022ko ekitaldian fiskalizatutako gaietan egindako jardueretan ez-betetze esanguratsurik ez egoteaz, eta betetzearen fiskalizazio-txosten bat egitea, gure iritzia jasotzen duena.

"Arrazoizko ziurtasuna lortzea" esatean ziurtasun maila handia lortzea esan nahi dugu, baina horrek ez du bermatzen fiskalizazio publikoaren jarduerari buruzko araudiari jarraikiz egindako fiskalizazio batek beti harrapatuko duenik ez-betetze aipagarri bat, halakorik dagoenean. Ez-betetzeak iruzur edo akatsen ondorio izan daitezke, eta materialtzat jotzen dira Kontuen Ganbera honen irizpideak aplikatuta.

Kanpo kontroleko organoen fiskalizazio-jarduerari buruzko araudiari jarraituz eginiko fiskalizazio baten parte gisa, gure irizpide profesionala aplikatzen dugu, eta eszeptizismo profesionaleko jarrerari eusten diogu auditoretza osoan zehar. Gainera:

* Iruzur edo erroreen ondoriozko ez-betetze aipagarriak izateko arriskuak identifikatu eta baloratzen ditugu, auditoretzako prozedurak diseinatzen eta aplikatzen ditugu arrisku horiei erantzuteko, eta auditoretzako ebidentzia nahikoa eta egokia lortzen dugu gure iritziari oinarria emateko. Iruzurraren ondoriozko ez-betetze aipagarri bat ez atzemateko arriskua handiagoa da errorearen ondoriozkoa denean baino; izan ere, iruzurra dagoenean tartean izan daitezke kolusioa, faltsutzea, berariazko omisioak, berariazko adierazpen okerrak edo barne-kontrolaren saihestea.
* Barne-kontrola dela-eta fiskalizaziorako muntazkoa den ezagutza lortzen dugu xedetzat harturik inguruabarren arabera egoki diren auditoretza-prozedurak taxutzea, eta ez, ordea, entitatearen barne-kontrolaren eraginkortasunari buruzko iritzirik ematea.
* Ebaluatzen dugu prozedurak egokiak ote diren, bai eta kudeaketa-organoak emandako informazioaren arrazoizkotasuna ere.

Erakundearen gobernu-organoarekin harremanetan jartzen gara, besteak beste, jorratze aldera planifikatutako auditoretza-proben norainokoa eta horiek egiteko unea, auditoretzaren aurkikuntza esanguratsuak, eta barne-kontrolari dagokionez fiskalizazioan zehar identifikatzen dugun edozein akats adierazgarri. Entitateko gobernu-organoari jakinarazi zaizkion zertzeladen artean, zehazten dugu zein izan diren betetzearen fiskalizazioan munta handienekoak eta, horrenbestez, auditoretzan giltzarri izan diren gaiak.

IX. Gomendio garrantzitsuenak

Langileriari, kontratazioari eta dirulaguntzei buruz eginiko betetze-fiskalizazioko lanaren emaitza gisa, Ganbera honek *gomendatzen du*:

* *Lizita daitezela munta txikiko kontratuen araubide bereziaren aplikagarritasunaren mugez haraindiko balio zenbatetsia duten kontratu guztiak, bai Udalean bai haren mendeko sozietatean, kasuko espedienteak araudiaren arabera betez.*
* *Kontratazio publikoko prozeduretan denbora-plangintza egokia ezartzea, kontratuen gehieneko indarraldia gainditu ez dadin.*
* *CDTSA sozietatea desegiteko aukera aztertzea eta hura alde den kontzesio-kontratuetan subrogatzea Udala, COVID-19aren ondorioz kontratuak berrorekatzeari buruzko eztabaida oro ebatzi ondoren.*
* *Erregelamendu bidez garatzea udal taldeen finantzaketaren justifikazio-araubidea, zehaztuz bai haien zuzkidura ekonomikoen xedea, bai formazko eta prozedurazko gainerako betekizunak, bai eta justifikazio-kontua Osoko Bilkurari jakinaraztea ere, gutxienez urtean behin, kontu-hartzailetzak hura fiskalizatu ondoren.*

Beste gomendio gehigarri batzuk jaso ditugu 3. gehigarrian, fiskalizazioko beste ohar eta aurkikuntza batzuei buruzkoan.

José Javier García Logroño auditorea arduratu da lan honetaz, eta hark proposatuta eman da txosten hau, araudi indardunak ezarritako izapideak bete ondoren.

*(Ignacio Cabeza del Salvador Nafarroako Kontuen Ganberako lehendakariak elektronikoki sinatua, alboan zehazten den egunean)*

1. gehigarria. Tafallako Udala

1.1 Informazio orokorra

Tafalla Nafarroako Erdialdeko udalerri bat da. 98,3 km2-ko azalera du, eta 10.576 biztanle zeuzkan 2022ko urtarrilaren 1ean.

Udal antolamendua besteak beste honako organo hauek osatzen dute: Osoko Bilkura (17 kide), Tokiko Gobernu Batzarra eta Alkatetza. Gainera, zortzi batzorde informatibo daude.

Tafallako Udalak ez du erakunde autonomorik.

Zerbitzu publikoak kudeatzeko, CDTSA merkataritza-sozietatea eratu zuen, zeinaren xede soziala baita Tafallako Kirol Hiriaren eraikuntza-lanak eta ekipamendua, eta behar diren jarduketa guztiak egitea haren instalazioak ahal den hobekien erabili eta ustiatzeko. 13,92 milioiko kapital soziala du, eta oso-osorik da toki-entitatearena.

Udalak ez dauka haren mendeko fundazio publikorik.

2022ko ekitaldia ixtean, haien guztien ekonomia- eta langileria-datu nagusiak, haiek igorritako kontuen araberakoak –ikuskatu gabe daude–, honako hauek ziren:

* Administrazioaren sektore publikoa:

|  |  |  |  |
| --- | --- | --- | --- |
| Entitatea | Aitortutako eskubideak | Aitortutako betebeharrak | Langileak,  2022-12-31n |
| Udala | 12.870.577 | 12.193.044 | 1571 |

(1) 2022ko kontu bateratuen txostenaren arabera

* Enpresen sektore publikoa:

|  |  |  |  |  |  |  |
| --- | --- | --- | --- | --- | --- | --- |
| Sozietate publikoa | Negozio-kopuru garbia | Ekitaldiko emaitzak | Udalaren dirulaguntzak | Epe luzeko zorpetzea | Ondare garbia | Batez besteko plantilla  2022 |
| Ciudad Deportiva Tafalla, S.A. | 8038 | (269.332) | 459.4731 | 1400 | 14.754.835 | 0 |

(1) Kapitaleko dirulaguntzak ekitaldiko emaitzetara egozteari dagozkion 239.473 euro barne.

2022an, Udalak 260.000 euroko ekarpena egin zion CDTSAri; hots, transferentzia arruntei dagozkien 220.000 euro eta kapital-transferentziei dagozkien 40.000 euro. Transferentzia arruntetatik, 200.000 euroren xedea zen kirol-instalazioen kudeaketaren kontzesio-hartzaile den sozietate pribatuari ordaintzea, txosten honen III.6. gehigarrian zehazten den moduan.

Bestalde, Udalak ondoko entitateetan hartzen du parte:

* Mairagako Mankomunitatea, zeinak ematen baititu uraren ziklo integralaren zerbitzuak eta hiri hondakin solidoen bilketa, kudeaketa eta tratamendukoak.
* Nafarroako Erdialdeko Kirol, Gizarte eta Kultur Zerbitzuen Mankomunitatea.
* Nafarroako Erdialdea garatzeko partzuergoa, zeinaren xedea baita eremu horren garapen integrala sustatzea, eragile ekonomiko eta sozialekin parte-hartzearekin.

2022an, udalak entitate horiei eginiko transferentziengatiko gastu aitortuek 81.285 euro egiten dute. Hona hemen xehetasunak:

|  |  |
| --- | --- |
|  | Udalaren transferentziak 2022an |
| Mairagako Mankomunitatea | - |
| Nafarroako Erdialdeko Kirol, Gizarte eta Kultur Zerbitzuen Mankomunitatea | 23676 |
| Nafarroako Erdialdearen Garapenerako Partzuergoa | 57609 |
| Guztira | 81.285 |

1.2 Egindako jarduerak

Udalak emandako informazioaren arabera, Udalak ematen dituen zerbitzu publikoak eta horiek emateko modua honako hauek dira:

|  |  |  |  |
| --- | --- | --- | --- |
| Zerbitzua | Zuzeneko kudeaketa | Zeharkako kudeaketa | Mankomunitatea |
| Udala | Zerbitzu-emakidak |
| Herritarrentzako arreta | x |  |  |
| Argiteria publikoa | x |  |  |
| Hilerria | x |  |  |
| Hiri-hondakinak bildu eta tratatzea |  |  | x |
| Bide-garbiketa | x |  |  |
| Uraren ziklo integrala |  |  | x |
| Euri-uren estolderia | x |  |  |
| Parkeak eta lorategiak | x |  |  |
| Gizarte-etxea / Erretirodunen etxea | x |  |  |
| Gazteriaren Etxean / Ludoteka | x |  |  |
| Gizarte zerbitzuak | X1 |  |  |
| Kirol instalazioak | x | X2 |  |
| Kirol egitearen sustapena | x |  | x |
| Hirigintza | x |  |  |
| Udaltzaingoa | x |  |  |
| Landazaintza | x |  |  |
| Ingurumena | x |  |  |
| Kulturaren sustapena eta kultur ekipamenduak | x |  |  |
| Musika Eskola | x |  |  |
| Euskara sustatzea | x |  |  |
| Jaiak eta azokak | x |  |  |
| Ikastetxe publikoak mantentzea | x |  |  |
| Merkatua | x |  |  |
| Berdintasunaren sustapena | x |  |  |
| Merkataritzaren eta turismoaren sustapena | x |  |  |
| Merkataritza ibiltaria | x |  |  |
| Haur eskola | x |  |  |

(1) Beste udal batzuekin hitzartuta (Tafallako Eskualdeko Gizarte-zerbitzuen Udalarteko Elkartea).

(2) Tafallako Kirol Hiriaren instalazioak, CDTSA sozietateari atxikiak eta zerbitzu-emakidako araubidean kudeatuak.

2. gehigarria. Arau-esparrua

Udalari aplikatzekoa zaion arau-esparru nagusia honako hau da:

*Estatuko araudia*

* 7/1985 Legea, apirilaren 2koa, Toki Araubidearen Oinarriak arautzen dituena.
* 38/2003 Lege Orokorra, azaroaren 17koa, Dirulaguntzei buruzkoa.
* 20/2021 Legea, abenduaren 28koa, Enplegu publikoan behin-behinekotasuna murrizteko presako neurriei buruzkoa.

*Foru araudia eta tokikoa*

* 6/1990 Foru Legea, uztailaren 2koa, Nafarroako Toki Administrazioari buruzkoa.
* 2/1995 Foru Legea, martxoaren 10ekoa, Nafarroako Toki Ogasunei buruzkoa.
* 2/2018 Foru Legea, apirilaren 13koa, kontratu publikoei buruzkoa.
* 19/2022 Foru Legea, uztailaren 1ekoa, 20/2021 Legetik eratorritako egonkortze prozesuak egiteko neurriei buruzkoa.
* 251/1993 Legegintzako Foru Dekretua, abuztuaren 30ekoa, Nafarroako Administrazio Publikoen zerbitzuko Langileen Estatutuaren testu bategina onesten duena, bai eta hura garatzeko xedapenak ere.
* Aurrekontua betearazteko oinarriak.
* Ordenantzak.

3. Gehigarria. Betetze-fiskalizazioaren beste ohar eta aurkikuntza gehigarri batzuk

Egindako fiskalizazioaren atal gisa, ondoren ohar eta iruzkin batzuk gehitu ditugu, bai eta Ganbera honen ustez fiskalizazio-txosten honen hartzaile eta erabiltzaileentzat interesgarri gerta daitekeen informazio gehigarri bat ere.

Halaber, txostenak jasotzen ditu Ganbera honen ustez Udalaren eta haren mendeko sozietatearen kudeaketa ekonomiko-administratiboa hobetzeko beharrezkoak diren gomendioak.

3.1 Udaleko langileak

Langile-gastuak 6,79 milioikoak izan ziren, eta ekitaldian sortutako gastu guztien % 56 egin zuten. Honako taulan ematen da gastu horren xehakapena:

|  |  |
| --- | --- |
| Kontzeptua | Aitortutako Betebehar Garbiak (2022) |
| Gobernu-organoak eta zuzendaritzako langileak | 80.915 |
| Behin-behineko langileak | 127.330 |
| Funtzionarioak | 1.625.923 |
| Lan kontratudun finkoak | 530.244 |
| Aldi baterako lan-kontratudunak | 2.098.841 |
| Enplegua ematen duenaren kontuko kuotak, prestazioak eta gizarte gastuak | 2.239.548 |
| Langileen gizarte gastuak | 85.023 |
| Guztira | 6.787.825 |

*Plantilla organikoa*

Udalaren 2022rako plantilla organikoaren behin betiko onespena 2022ko irailaren 26ko 191. Nafarroako Aldizkari Ofizialean (aurrerantzean NAO) argitaratu zen. Bestalde, 2022ko abenduaren 31ko langileria-zerrenda onetsi egin zen, eta 2023ko maiatzaren 4ko 94. NAOn argitaratu zen.

Honako hauek dira lanpostuak, plantilla organikoaren arabera:

|  |  |
| --- | --- |
| Sailkapena | 2022 |
| Langile funtzionarioak | 58 |
| Lan-kontratudun langileak | 61 |
| Behin-behineko langileak | 2 |
| Guztira | 121 |

Plantillako lanpostuetatik, ehuneko 50 lan-araubidekoak dira, eta ehuneko 48, funtzionario-araubidekoak.

Honako hau zen lanpostuen egoera 2022ko abenduaren 31n:

|  |  |
| --- | --- |
| Langileria | 2022 |
| Plantillako lanpostuak | 121 |
| Beteta | 53 |
| Hutsik | 68 |
| Lanpostu hutsen % lanpostu guztien gainean | 56 |
| Bete diren lanpostu hutsak | 58 |
| Bete diren lanpostu hutsak (%) | 85 |
| Bete gabeko lanpostu hutsak | 10 |
| Bete gabeko lanpostu hutsak (%) | 15 |

2022aren amaieran, plantillako lanpostuen ehuneko 56 hutsik zeuden; horietatik ehuneko 85 behin-behinekoz beteta zeuden eta gainerako ehuneko 15 bete gabe zeuden. Behin-behinekotasunaren indizea, behin-behinekoz betetako lanpostuen eta modu finkoan nahiz aldi baterako betetako plaza guztien arteko zatidura gisa kalkulatuta, ehuneko 52koa zen.

*Enplegu publikoaren egonkortze prozesuaren azterketa*

Enplegu publikoaren egonkortze prozesua aztertu dugu aintzat harturik zer betekizun eta epe ezartzen diren uztailaren 1eko 19/2022 Foru Legean, 20/2021 Legetik eratorritako egonkortze prozesuak egiteko neurriei buruzkoan. Tafallako Udala, 2022ko azaroaren 29ko Osoko Bilkuraren erabakiaren bidez, partzialki atxiki zen foru lege honen II. tituluaren aplikaziora.

Gure azterketatik, ondokoak nabarmentzen ditugu:

* Udalak 62 plazaren egonkortzerako lan-eskaintza publikoa onetsi zuen (aurrerantzean, LEP), eta 2022ko maiatzaren 24an argitaratu zen NAOn, legez horretarako aurreikusitako epearen barruan.
* LEP horretan sartutako lanpostuetatik 61 merezimendu-lehiaketa bidez beteko dira, eta bat oposizio-lehiaketa bidez.
* Lanpostu horietatik 12, ez ziren agertzen 2022ko plantilla organikoan, baina egiturazko funtzioei dagozkiela jotzen da; hain zuzen, kirol-jardueretako begirale izateko hamar postu eta ludotekario izateko bi postu. Lanpostu horiek 2023ko plantilla organikoan sartu dira.
* LEPean sartutako lanpostuen lagin bat aztertu dugu, eta egiaztatu dugu bete egiten dituztela araudian horretarako ezarritako baldintzak.
* Lanpostu horiek betetzeko, bi deialdi onetsi ziren: bata, merezimendu-lehiaketarakoa, eta bestea, oposizio-lehiaketarakoa. Biak 2022ko abenduaren 19an argitaratu ziren NAOn, horretarako aurreikusitako epearen barruan, urte horretako abenduaren 31n amaitzen baitzen.
* Prozesu horretan zehar, hiru administrazio-errekurtso aurkeztu dira: gora jotzeko bi errekurtso Nafarroako Administrazio Auzitegian (bat, LEPari buruzkoa, eta beste bat, merezimendu-lehiaketaren deialdiari buruzkoa), zeinak ezetsiak izan baitziren, eta berraztertzeko errekurtso bat, merezimendu-lehiaketaren deialdiari buruzkoa, zeina ez baitzen onartu. Bestalde, gaur egun errekurtso bat izapidetzen ari da lan-arloko jurisdikzioan. Errekurtso horretan, langile batek eskatzen du lan-kontratu mugagabedun langile izatea aitor dakiola. Horren ondorioz, gerta liteke merezimendu-lehiaketaren bidez bete beharreko lanpostuetako bat deialditik kanpo uztea.
* 2023ko martxoan argitaratu ziren NAOn bi deialdietan onartutakoen behin-behineko zerrendak. 2024ko urtarrilean argitaratu da egonkortze prozesuan sartutako lanpostu hutsetarako lekualdaketa-lehiaketaren deialdia.

Nolanahi ere, egonkortze-prozesua ez da amaitu. Hautapen-prozesu horiek 2024ko abenduaren 31 baino lehen amaitu beharko dira, data horretarako bete behar baita legez aurreikusitako helburua; hots, aldi baterako kontratuak egiturazko lanpostuen ehuneko 8ra murriztea. Beraz, txosten hau egin den egunean, ezinezkoa da helburu hori bete den baloratzea.

*Langileria-gastuen egiaztapenak*

2022ko urrian sortutako nominaren ordainsari-kontzeptuen lagin bat aztertu dugu, guztira 103 pertsonari dagokiena, 213.436 euroko zenbatekoarekin. Zenbateko hori hilabete horretako nominaren guztizkoaren ehuneko 67 da. Honako hauek izan dira berrikusitako ordainsariak eta haien zenbatekoak:

|  |  |
| --- | --- |
| Kontzeptua | Zenbatekoa |
| Oinarrizko soldata | 120.630 |
| Gradua | 16.251 |
| Antzinatasuna | 24.353 |
| Lanpostuko osagarria | 29.408 |
| Mailako osagarria | 7.922 |
| Berariazko osagarria | 8.234 |
| Bateraezintasuneko osagarria | 2.316 |
| Arrisku bereziko osagarria | 1.775 |
| Lanaldiaren luzapeneko osagarria | 141 |
| Zuzendaritza postuko osagarria | 1.139 |
| Arduraldi esklusiboko osagarria | 1.109 |
| Txandakako lanaldiaren osagarria | 158 |
| Guztira | 213.436 |

Egiaztatu dugu nomina osatzen duten ordainsari-kontzeptu guztiak bat datozela plantilla organikoaren arabera betetzen dituzten lanpostuetarako aurreikusitakoekin.

Gure azterketan egiaztatu dugu zerbitzu ekonomikoetako alorreko zuzendaritza-eginkizunak kontu-hartzaile lanpostuan diharduen pertsonari esleituta daudela. Esleipen hori alkatetzaren ebazpen bidez egin zen, plantilla organikoan aurreikusitakoaren arabera.

*Gomendatzen dugu kudeaketa- eta zuzendaritza-eginkizunak eta barne-kontrolekoak bereiztea, pertsona desberdinei esleituz.*

3.2 Udalaren kontratazio publikoa

2022ko ekitaldiko ondasun eta zerbitzuengatiko gastu arruntak 3,34 milioikoak izan ziren, eta gastu guztien ehuneko 27 egiten dute, xehetasun hauekin bat:

|  |  |
| --- | --- |
| Artikulu ekonomikoa | Aitortutako Betebehar Garbiak (2022) |
| Errentamenduak eta kanonak | 8.781 |
| Konponketak, mantentze-lana eta kontserbazioa | 844.114 |
| Materiala, hornidurak eta bestelakoak | 2.452.281 |
| Zerbitzuaren ondoriozko gastuen kalte-ordainak | 10.767 |
| Argitalpen-gastuak | 21.938 |
| Ondasun arrunten eta zerbitzuen gastuak, guztira (2. kapitulua) | 3.337.881 |

Bestalde, 2022ko inbertsio-gastuek 794.840 euro egin zuten. Kopuru horrek gastu guztien ehuneko zazpi egiten du, jarraian azaltzen den moduan banatua:

|  |  |
| --- | --- |
| Artikulu ekonomikoa | Aitortutako Betebehar Garbiak (2022) |
| Erabilera orokorreko azpiegitura eta ondasunetako inbertsio berriak | 72.704 |
| Zerbitzuen funtzionamendu operatiboari lotutako inbertsio berria | 352.900 |
| Zerbitzuen funtzionamendu operatiboari lotutako lehengoratze-inbertsioa | 208.210 |
| Ezin ukituzko inbertsioetan egindako gastua | 83.625 |
| Eraikinak eta bestelako eraikuntzak | 62.546 |
| Lurrak eta ondasun naturalak | 14.854 |
| Inbertsio errealetan egindako gastua guztira (6. kapitulua) | 794.840 |

Gure lana izan da munta txikiko kontratuetarako araubide bereziaren bidezko kontratazioa eta kontratu-euskarri egokirik gabeko prestazioak aztertzea.

Lagina hautatzeko, kontratisten zerrenda eta bakoitzari dagokion gastuaren zenbatekoa lortu ditugu, bi gastu-kapituluetako bakoitzerako. Hurrengo taulan, gastu-aurrekontuko 2. eta 6. kapituluetako gastuen xehakapena erakusten da, lizitazio-prozeduraren bidez ala munta txikiko kontratuetarako araubide bereziaren bidez esleitu diren kontuan hartuta.

|  |  |  |  |  |  |
| --- | --- | --- | --- | --- | --- |
| Kapitulua | Kontratista-kop. | | Gastua (BEZa barne) | | |
| Lizitazio-prozedurarekin Munta txikiko kontratuetarako araubide berezia |  | | Lizitazio-prozedurarekin Munta txikiko kontratuetarako araubide berezia |  | |
| 2. Ondasun eta zerbitzuetan egindako gastu arruntak | 4 | 6761 | | 511.526 | 2.826.355 | |
| 6. Inbertsio errealak | 6 | 342 | | 500.957 | 293.883 | |

(1) Horietatik, 579k ekitaldian 3.750 euro (BEZik gabe) baino gutxiagoko gastua dute.

(2) Horietatik, 31k ekitaldian 15.000 euro (BEZa barne) baino gutxiagoko gastua dute.

Munta txikiko kontratuetarako araubide bereziaren bidez kontratatu diren kontratista guztietatik, honako lagin hau hautatu dugu:

|  |  |  |
| --- | --- | --- |
| Kapitulua | Kontratista-kop. | 2022ko gastua (BEZa barne) |
| 2. Ondasun eta zerbitzuetan egindako gastu arruntak | 35 | 1.843.602 |
| 6. Inbertsioetako gastuak | 5 | 167.810 |

Hautatutako laginek 2. eta 6. kapituluetan munta txikiko kontratuetarako araubide bereziaren bidez izapidetutako gastuaren ehuneko 65 eta 57 egiten dute, hurrenez hurren.

*Munta txikiko kontratazioa*

* 2. kapitulua: ondasun eta zerbitzuetako gastu arruntak

Egiaztatu dugu badirela munta txikiko kontratuetarako araubide bereziaren bidez esleitutako kontratuak, horien balio zenbatetsiak araubide berezi horren erabilerarako ezarritako mugak gainditzen baditu ere. 2022an, prestazio horiengatik ordaindutako zenbatekoa 987.597 eurokoa da. Hona hemen xehetasunak:

|  |  |  |
| --- | --- | --- |
| Prestazioaren deskribapena | Faktura-kopuruak | 2022ko gastua (BEZa barne) |
| Elektrizitate-hornidura (lau kontratista) | 383 | 648.413 |
| Gas-hornidura | 118 | 118.915 |
| Argiteria publikoaren mantentzea | 79 | 62.398 |
| Kulturgunea garbitzea | 19 | 31.036 |
| Telefonia-zerbitzua (bi kontratista) | 55 | 27.324 |
| Liburutegia garbitzea | 12 | 27.101 |
| Kulturguneko aretorako laguntza teknikoa | 21 | 23.271 |
| Zinema-proiekzioa | 12 | 14.520 |
| Poliziaren jantziak | 8 | 14.027 |
| Udal-artxiboaren dokumentu-kudeaketa | 1 | 9.999 |
| Kulturguneko instalazio termikoen prebentziozko mantentze-lanak | 12 | 5.469 |
| Bideo-akten zerbitzua | 11 | 5.124 |
| Guztira | 731 | 987.597 |

(1) Taulan adierazitako kasuetan izan ezik, zerbitzu bakoitza kontratista bakar batek ematen du. Kulturgunea eta liburutegia garbitzeko kontratuak enpresa berari esleituta daude.

Elektrizitatearen eta gasaren hornidura-kontratuen esleipenari dagokionez, positiboki baloratu behar da udalak prezio-alderaketa egin izana kanpoko enpresa baten bitartez. Hala ere, ez zuen araudiaren arabera zegokion lizitazio-prozedura izapidetu.

* 6. kapitulua. Inbertsioak

Kapitulu honetan egiaztatu dugunez, aztertutako gastuak ez zuen munta txikiko kontratuetarako araubide bereziaz bestelako esleipen-prozedurarik behar; beraz, egokiro izapidetu zen.

* Kontratazioak argitaratzea

Udalak urtero argitaratzen ditu munta txikiko kontratuetarako araubidearen bidez eginiko esleipenak; baina, Kontratu Publikoei buruzko apirilaren 13ko 2/2018 Foru Legeak ezartzen duenez, hiru hilean behin egin behar dira.

*Kontratu-euskarri egokirik gabeko prestazioak*

Udalak emandako informazioaren arabera, 2022an guztira 338.720 euro ordaindu ziren, kontratu-euskarri egokirik gabeko prestazioengatik, kasuko kontratuak mugaeguneratuta baitzeuden. Hona xehetasunak:

|  |  |  |  |
| --- | --- | --- | --- |
| Kontratuaren xedea | 2022an ordaindutako gastua | Gastu metatua  kontratua amaitu zenetik  2022/12/31ra arte | Kontratu-amaieraren data (luzapenak barne) |
| Zenbait udal eraikinen garbiketa | 171.054 | 1.597.363 | 2012/09/30 |
| Ikastetxe publikoaren garbiketa | 70.901 | 647.201 | 2012/12/31 |
| Erantzukizun zibileko asegurua | 37.234 | 55.718 | 2020/09/29 |
| Eraikinen asegurua | 50.136 | 69.466 | 2021/03/31 |
| Webguneko edukien kudeaketa | 9.395 | 23.488 | 2020/06/30 |
| Guztira | 338.720 | 2.393.236 |  |

(1) Ez dira sartzen ikastetxe publikoa, kulturgunea eta liburutegia garbitzeko zerbitzuak.

Erantzukizun zibileko aseguruak eta eraikinen aseguruak 2023an esleitu dira; gainerako zerbitzuak, berriz, oraindik ere kontratu-euskarri egokirik gabe ematen dira. Garbiketa-zerbitzuen kasuan, egoera horrek 2012. urtetik aurrera irauten duela nabarmendu behar dugu.

Munta txikiko kontratazioetan eta kontratu-euskarri egokirik gabeko prestazioetan antzeman ditugun akats nagusiak jada aipatuak izan ziren udal kontu-hartzailetzak 2021ean eta 2022an alkatetzari helarazitako txostenetan.

Txosten horietan adierazten da, halaber, aparkaleku arautuaren emakida-kontratua mugaeguneratuta dagoela, haren amaiera data (luzapenak barne) 2013ko abenduaren 31 izan baitzen. 2022an, Udalak 14.927 euroko diru-sarrerak aitortu zituen kontratu horrengatik.

Gure fiskalizazioaren ondorioz, txosten honetako "Gomendio garrantzitsuenak" atalean jasotako gomendioez gain, *gomendatzen dugu Nafarroako Kontratazioaren Atarian hiru hilean behingo maiztasunez argitaratzea udalak munta txikiko kontratuen araubide bereziaren bidez egindako esleipenak.*

3.3 Udalaren transferentzia arruntetako eta kapital-transferentzietako gastuak

2022an, transferentzia-gastuak 717.700 euro izan ziren; kopuru horrek gastu guztien ehuneko sei egiten du, honako xehetasun hauekin bat:

|  |  |  |
| --- | --- | --- |
|  | Transferentzia arruntak | Kapital-transferentziak |
| Toki-erakundearen merkataritza-sozietateak | 220.000 | 40.000 |
| Mankomunitateak | 23.676 | - |
| Partzuergoak | 11.783 | - |
| Familiak eta irabazi asmorik gabeko erakundeak | 402.2421 | 20.000 |
| Guztira | 657.700 | 60.000 |

(1) Nafarroako Erdialdeko Garapen Partzuergoari eginiko 57.609 euroko transferentziak barne.

Udalaren dirulaguntzen plan estrategikoa eta zuzeneko emakidaren araubidearen bidezko dirulaguntzak aztertu ditugu, baita udal-taldeentzako ekarpen ekonomikoak ere.

*Dirulaguntzen plan estrategikoa*

Udalak badu Dirulaguntzen Plan Estrategiko bat 2022-2023 aldirako, Udalbatzak 2022ko ekainaren 28an onetsia.

Plan horren edukia aztertu dugu eta uste dugu arrazoizkoa dela eta araudian ezarritakora egokitzen dela alderdi esanguratsuetan.

*Dirulaguntzen lagin baten azterketa*

Udalak emandako informazioaren arabera, 179.659 euroko dirulaguntzak eman zizkien zuzeneko emakidaren araubidearen bitartez 25 onuraduni,[[1]](#footnote-2) jarraian zehazten den moduan:

|  |  |
| --- | --- |
| Onuraduna | Aitortutako betebehar garbiak |
| "La Tafallesa" musika banda | 55.000 |
| Espainiako Gurutze Gorria | 23.200 |
| Peña Sport futbol taldea | 20.000 |
| Udalbiltza Partzuergoa | 11.783 |
| Berdesia elkartea | 8.005 |
| SRCD “El Empuje” elkartea | 7.000 |
| Peña “El Aguazón” elkartea | 7.000 |
| SRDC “El Cierzo” elkartea | 7.000 |
| Tafallako parrokiarteko Cáritas | 6.000 |
| Romerales Guraso Elkartea | 6.000 |
| Club deportivo Tafa (aretoko futbola) | 6.000 |
| Zidakos Gazte Taldea | 4.000 |
| ANFAS | 3.000 |
| San Sebastián erretiratu eta pentsiodunen elkartea | 3.000 |
| Merindad Kultur Elkartea | 2.500 |
| Olentzero Batzordea | 2.000 |
| Garcés de los Fayos Ikastola irakaskuntza-kooperatiba | 2.000 |
| Altaffaylla Kultur Fundazioa | 1.000 |
| Aurora elkartea | 1.000 |
| Club Taurino Tafallés | 1.000 |
| Orden del Cuto Divino | 850 |
| Aurora elkartea | 800 |
| Nafarroako Ondarea Babesteko Plataforma | 500 |
| Ama Birjinaren Hamabi Apostoluen Ermandadea | 385 |
| Gizarte Asanblada Tafallako Plataforma Soziala | 325 |
| Guztira | 179.659 |

Bost dirulaguntzako lagin bat aztertu dugu, guztira 111.200 euro; hau da, dirulaguntza guztien ehuneko 62. Hauek dira:

|  |  |
| --- | --- |
| Onuraduna | Aitortutako betebehar garbiak |
| "La Tafallesa" musika banda | 55.000 |
| Espainiako Gurutze Gorria | 23.200 |
| Peña Sport futbol taldea | 20.000 |
| Peña “El Aguazón” elkartea | 7.000 |
| Club deportivo Tafa (aretoko futbola) | 6.000 |
| Guztira | 111.200 |

Aurreko azterketatik ondorioztatu dugu dirulaguntza horiek araudiaren arabera eman eta kudeatu direla, alderdi esanguratsuei dagokienez. Hala ere, honako zertzelada hauek aipatu behar ditugu:

* Oro har, hitzarmenek eskatzen dute erakunde onuradunek, dirulaguntzak justifikatzeko, kasuko gastuak behar bezala justifikatuta aurkez ditzaten, baina ez diruz lagundutako jarduerei lotutako diru-sarrerak, nahiz eta betebehar hori dirulaguntzen ordenantza orokorrean ezarrita egon.
* Musika-bandaren, Espainiako Gurutze Gorriaren eta aretoko futboleko Club Deportivo Tafa klubaren dirulaguntzak arautzen dituzten hitzarmenek ezartzen dute ezen diruz laguntzeko modukotzat joko direla, horri buruzko justifikaziorik behar izan gabe, gastu orokorrak (zeharkako kostuak), agiri bidez justifikatutako gastu guztien portzentaje jakin baten adinako zenbatekoan. Portzentaje hori ehuneko 20 edo 30ekoa da, hitzarmenaren arabera, baina kasuko administrazio-espedienteetan ez dago portzentaje horien inolako justifikaziorik.
* Musika-bandari emandako dirulaguntza ez zen argitaratu Dirulaguntzen Datu Base Nazionalean. Hala ere, Udalak gure fiskalizazio-lanaren ondorioz argitaratu egin du hori.

*Udal taldeentzako diru-zuzkidurak*

2022an, udal-taldeentzako diru-zuzkidurek 13.909 euro egin dute, jarraian xehatzen denez:

|  |  |  |  |  |
| --- | --- | --- | --- | --- |
| Udal-taldea | Zinegotzi kopurua | Diru-kopuru finkoa | Diru-kopuru aldakorra | Diru-kopurua guztira |
| Navarra Suma | 5 | - | 4.091 | 4.091 |
| Euskal Herria Bildu | 5 | - | 4.091 | 4.091 |
| PSN-PSOE | 3 | - | 2.455 | 2.455 |
| Iniciativa por Tafalla | 2 | - | 1.636 | 1.636 |
| Contigo Tafalla-Tafalla Zurekin | 1 | - | 818 | 818 |
| Geroa Bai | 1 | - | 818 | 818 |
| Guztira | 17 | - | 13.909 | 13.909 |

Zuzkidura horien zenbatekoa 2019ko uztailaren 5eko Udalbatzaren erabakiaren bidez araututa dago. Erabaki hori 2021eko uztailaren 27ko beste erabaki baten bidez aldatua izan zen (2021eko abuztuaren 16ko 191. NAOn argitaratua).

Zuzkidura horiek aztertuta, honako alderdi esanguratsu hauek azpimarra ditzakegu:

* Zuzkiduraren zenbateko osoa udal taldearen kideen kopuruarekiko proportzionala da. Ez dago osagai finkorik, talde guztientzat berdina, Toki Araubidearen Oinarriak arautzen dituen apirilaren 2ko 7/1985 Legean (aurrerantzean, TAOL) ezarritakoaren aurka.
* Esleituriko zenbatekoak taldeek adierazitako banku-kontuetara transferitzen dira, eta ez da eskatzen taldeak dagokion alderdi politikoaz bestelakoa den IFK eta banku-kontu berekia edukitzea. Egiaztatu dugu gutxienez bi udal-taldek ez dutela IFK berekirik.
* Udalaren araudia zuzkiduren zenbatekoa zehaztera mugatzen da. Ez ditu zehazten taldeen betebeharrak kontabilitatearen eta kontu-ematearen arloan.
* Udalak jakinarazten duenez, Udalbatzak ez du inoiz eskatu kontabilitate-aurkezpenik, nahiz eta taldeak behartuta dauden kontabilitatea mantentzera, hala dioenez TAOLek. Era berean, kontu-hartzailetzak ere ez du horri buruzko inolako egiaztapenik egin.

Aintzat hartu behar da diru-esleipen horiek izaera finalista dutela, eta xede dutela taldearen funtzionamendua erraztea haren udal jarduera korporatiboan, eta, funts publikoak diren aldetik, horien erabilera justifikatuta eta fiskalizatuta egon behar dela. Ildo horretan, TAOLek udal-taldeak behartzen ditu berariazko kontabilitatea mantentzera eta hura Udalbatzaren eskueran jartzera, hark eskatutakoan.

Egin dugun fiskalizazio-lanaren emaitza gisa, txosten honetako "Gomendio garrantzitsuenak" atalean jasotako aholkuez gain, honako hau gomendatzen dugu:

* *Hitzarmenetan jasotzea dirulaguntzen onuradun diren entitateen betebeharra dela diruz lagundutako jarduerei lotutako diru-sarrera eta gastu guztien berri ematea.*
* *Hala badagokio, kasuko analisiaren bidez justifikatzea jardueraren kostuaren zer zati jotzen den diruz laguntzeko modukotzat justifikazio gehigarririk aurkeztu beharrik gabe, gastu orokorren edo zeharkako kostuen kontzeptuan.*
* *Udal-taldeei eskatzea, zuzkidura horiek jaso ahal izateko, IFK bat eta banku-kontu bereki bat aurkez ditzatela, kasuko alderdi edo koalizio politikoarenez bestelakoak eta independenteak.*
* *Zuzkidura ekonomikoen zenbatekoa arautzea, halako moduz non osagai finko bat ezarriko baita, talde guztientzat berdina, eta beste bat aldakorra, bakoitzaren kide kopuruaren araberakoa.*

3.4 “Next Generation EU” funtsak

Europar Batasunak erabaki zuen baliabideak helaraztea estatu kideei “Next Generation EU” funtsen bitartez, COVID-19aren pandemiaren eragina samurtu eta ekonomiaren suspertzeari bultzada emateko.

2021-2022 aldian, Udalak 16.238 euro jaso zituen funts horietatik, eta 18.169 euro gastatu ditu kasuko proiektuetan, jarraian zehaztu bezala:

|  |  |  |  |
| --- | --- | --- | --- |
| Gastuak | ABG, 2021 | ABG, 2022 | Guztira 2022/12/31n |
| Oinarrizko Gizarte Zerbitzuen modernizazio digitala | - | 18.169 | 18.169 |

|  |  |  |  |
| --- | --- | --- | --- |
| Diru-sarrerak | AEG, 2021 | AEG, 2022 | Guztira 2022/12/31n |
| Oinarrizko Gizarte Zerbitzuen modernizazio digitala | - | 16.238 | 16.238 |

3.5 Club Deportivo Tafalla SA sozietatearen kontratazio publikoa

Jarraian, CDTSA sozietatearen 2022ko ekitaldiko urteko kontuetan sartutako emaitzen kontua laburbiltzen da –urteko kontuen auditoretzarik ez da egin–:

|  |  |  |
| --- | --- | --- |
| Zorra (hartzekoa) | 2022 | 2021 |
| 1. Negozio-zifraren zenbateko garbia | 8.038 | 1.239 |
| 5. Bestelako ustiapen-diru-sarrerak1 | 20.000 | - |
| 7. Bestelako ustiapen-gastuak | (34.738) | (16.376) |
| 8. Ibilgetuaren amortizazioa | (502.106) | (495.134) |
| 9. Ibilgetu ez finantzarioko dirulaguntzen eta beste batzuen egozpena | 239.473 | 234.476 |
| Aparteko gastuak | (200.000) | - |
| Aparteko diru-sarrerak1 | 200.000 | - |
| A) Ustiapenaren emaitza | (269.332) | (275.795) |
| C) Zerga aurreko emaitza | (269.332) | (275.795) |
| D) Ekitaldiko emaitza | (269.332) | (275.795) |

(1) Tafallako Udalaren dirulaguntzak.

Negozio-zifraren zenbateko garbian sartutako diru-sarrerak heltzen dira taberna, kafetegi eta jatetxeko zerbitzuaren emakida-kontratutik eta CDTSAk zuzenean kudeatzen duen futbol-zelaia erabiltzeagatiko kobrantzetatik.

2022an, CDTSA sozietateak ez dio inolako zenbatekorik fakturatu kirol-instalazioen kudeaketaren emakida-hartzaileari (ezta kanonaren zati finkoa ere, zeina urtean 18.500 eurokoa baita), bi aldeek adostu gabe zeukatelako 2020ko eta 2021eko ekitaldietan COVID-19aren krisiaren eragina zela-eta zerbitzu-emakidako kontratua berrorekatzeari dagokion zenbatekoa. Emaitzen kontuan sartutako 200.000 euroko aparteko gastuak dagozkio 2022an emakida-hartzaileari berrorekatze hori dela-eta legokiokeen zenbatekoaren kontura eginiko ordainketa bati[[2]](#footnote-3). Aparteko diru-sarrerak, berriz, ordainketa horri aurre egite aldera udalak emandako dirulaguntza bati dagozkio. 2022an indarrean zegoen kirol-instalazioak kudeatzeko zerbitzu-emakidako kontratua bi aldeen adostasunez suntsiarazi da, eta beste esleipen bat egin da 2023an.

Ez dugu aztertu zerbitzu-emakidako kontratuen exekuzioa, ezta aipaturiko berrorekatzea eta kontratu berriaren esleipena ere, gai horiek ez baitira sartzen txosten honen helburuen eta norainokoaren eremuan.

Gure fiskalizazio-lana munta txikiko kontratuetarako araubide bereziaren bitartezko kontratazioa eta kontratu-euskarri egokirik gabeko prestazioak aztertzea izan da, bai eta diru-sarrerak sortzen dituzten kontratuen esleipena ere.

*Munta txikiko kontratazioa eta kontratuzko euskarri egokirik gabeko prestazioak*

Kontratu-prestazioengatiko gastuak jasotzen diren emaitza-kontuaren epigrafe bakarra “Bestelako ustiapen-gastuak” izenekoa da. Hona hemen horren xehakapena:

|  |  |  |
| --- | --- | --- |
| Kontabilitate-kontua (emaitza-kontua) | 2022\* | 2021\* |
| 622. Konponketak eta kontserbazioa | 16.710 | 1.459 |
| 623. Profesional independenteen zerbitzuak | 9.386 | 8.034 |
| 625. Aseguru-primak | 3.158 | 2.998 |
| 626. Banku-zerbitzuak eta antzekoak | 88 | 62 |
| 628. Hornidurak | 4.341 | 3.638 |
| 629. Bestelako zerbitzuak | 1.054 | 185 |
| 7. Bestelako ustiapen-gastuak | 34.738 | 16.376 |

(\*) Zenbatekoak BEZik gabe.

Bestalde, balantzearen urtearteko aldeak aztertuz, ekitaldian egindako inbertsio hauek identifikatu ditugu:

|  |  |
| --- | --- |
| Kontabilitate-kontua (balantzea) | 2022\* |
| 206. Aplikazio informatikoak | 14.604 |
| 215. Bestelako instalazioak | 80.458 |
| Inbertsioak, guztira | 95.062 |

(\*) Zenbatekoak BEZik gabe.

Azterketaren xede diren kontratuak hautatzeko, gastu edo inbertsioen kontratisten zerrenda bat eskuratu dugu, kontratu bakoitzaren zenbatekoarekin batera. Hurrengo taulan, ustiapen-gastu eta inbertsio horien xehakapena erakusten da, haiek bereiziz zeren bitartez esleituak izan diren, horren arabera: lizitazio-prozeduraren bidez ala munta txikiko kontratuetarako araubide bereziaren bidez.

|  |  |  |  |  |  |
| --- | --- | --- | --- | --- | --- |
|  | Kontratista-kop. | | Gastuaren zenbatekoa\* | | |
| Lizitazio-prozedurarekin | Munta txikiko kontratuetarako araubide berezia | | Lizitazio-prozedurarekin | Munta txikiko kontratuetarako araubide berezia |
| Bestelako ustiapen-gastuak[[3]](#footnote-4) | 1 | 19\*\* | | 7.547 | 20.032 |
| Inbertsioak | - | 12\*\*\* | | - | 95.062 |

(\*) Zenbatekoak BEZik gabe.

(\*\*) Horietatik,18k ekitaldian 3.750 euro (BEZik gabe) baino gutxiagoko gastua dute.

(2) Horietatik, 10ek ekitaldian 15.000 euro (BEZik gabe) baino gutxiagoko gastua dute.

Munta txikiko kontratuetarako araubide bereziaren bidez kontratatu diren kontratista guztietatik, honako lagin hau hautatu dugu:

|  |  |  |
| --- | --- | --- |
|  | Kontratista-kop. | Gastua, 2022\* |
| Bestelako ustiapen-gastuak | 2 | 8.979 |
| Inbertsioak | 2 | 47.018 |

(\*) Zenbatekoak BEZik gabe.

Munta txikiko kontratuetarako araubide bereziaren bidez kontratatu diren kontratista guztiak dira, zeinak, ekitaldian sozietateari fakturatu dioten zenbatekoa aintzat hartuta, araubide berezi hori baliatzea ahalbidetzen duen mugaz gorako balio zenbatetsiko kontratuen esleipendun izateko moduan egonen ziratekeen.

Eginiko analisiaren emaitza gisa, txosten honetako “Salbuespendun iritziaren oinarria” atalean adierazitako salbuespenaz gain, nabarmentzen dugu sozietateak ez dituela Nafarroako Kontratazio Atarian argitaratzen munta txikiko araubide bereziaren bidez eginiko esleipenak, Kontratu Publikoei buruzko apirilaren 13ko 2/2018 Foru Legean ezartzen denaren aurka.

*Diru-sarrerak sortzen dituzten kontratuen esleipenak*

Sozietatearen urteko kontuen arabera –ez da horien auditoretzarik egin–, Udalaren dirulaguntzetatik ez datozen ekitaldiko diru-sarrerak honakoak dira:

|  |  |  |
| --- | --- | --- |
| Kontabilitate-kontua (emaitza-kontua) | 2022\* | 2021\* |
| 700. Instalazio eta energia kanona | 4.011 | 1.171 |
| 701. Taberna-jatetxearen kanona | 4.027 | 68 |
| 1. Negozio-zifraren zenbateko garbia | 8.038 | 1.239 |

(\*) Zenbatekoak BEZik gabe.

Urteko kontuen analisitik ez da ondorioztatzen 2022an ibilgetu-besterentzerik egin denik.

Diru-sarrerak sortzen dituen kontratu hau baizik ez da esleitu ekitaldian:

|  |  |  |  |  |  |
| --- | --- | --- | --- | --- | --- |
| Kontratua | Esleitze-prozedura | Lizitatzaile kopurua | Lizitazioaren zenbatekoa\* | Esleipenaren prezioa\* | Lizitazioaren eta esleipenaren arteko aldea |
| Tafallako Kirol Hiria-“Miguel Induráin” belodromoko taberna-kafetegi eta jatetxe zerbitzuen emakida | Irekia | 1 | 6.000 | 6.000 | - |

(\*) Zenbatekoak BEZik gabe.

Kontratu honen esleipena berrikusi dugu, eta ondorioztatu dugu aplikatzekoa den araudiaren arabera egin dela alderdi aipagarrienei dagokienez.

Gure fiskalizazioaren ondorioz, txosten honetako "Gomendio garrantzitsuenak" atalean jasotako gomendioez gain, *gomendatzen dugu Nafarroako Kontratazioaren Atarian hiru hilean behin argitaratzea CDTSAk munta txikiko kontratuen araubide bereziaren bidez egindako esleipenak.*

1. Udalaren mendeko entitateei eginiko ekarpenak ez daude sartuta. [↑](#footnote-ref-2)
2. Zenbateko horretatik, 2022an CDTSAk 147.848 euro egotzi zizkion 2020ko berrorekatzeari, eta adostu gabe geratu zen 2021. urteari dagokion zenbatekoa. 2023an, administrazio-kontseiluak ezetsi egin du 2021. urteko berrorekatzearen eskaera, baina, Udalak jakinarazi duenez, bi alderdiek ez dute horri buruzko akordiorik lortu. [↑](#footnote-ref-3)
3. Kanpoan utzi ditugu 7.159 euroko gastuak, kirol-instalazioak kudeatzeko zerbitzuaren emakida-hartzaileari ordainduak emakida-kontratuaren exekuzioaren esparruan, hori ez baita gure fiskalizazioaren xede. [↑](#footnote-ref-4)